## Rješenje o odobrenju Adriatic Invest d.o.o. za upravljanje obveznim mirovinskim fondom

### NN 115/2001 (21.12.2001.), Rješenje o odobrenju Adriatic Invest d.o.o. za upravljanje obveznim mirovinskim fondom

Agencija za nadzor mirovinskih fondova i osiguranja

1923

Na temelju odredbi čl. 27., čl. 28., čl. 79. st. 3., čl. 95. i čl. 98.
Zakona o obveznim i dobrovoljnim mirovinskim fondovima (»Narodne novine«, br.
49/99. i 63/00. ), čl. 2. Pravilnika o izdavanju odobrenja za rad mirovinskih
društava (»Narodne novine«, br. 85/01), čl. 4. st 3. i čl. 5. Pravilnika o
obavljanju poslova banke skrbnika (»Narodne novine« 65/01.), odlučujući o
zahtjevu za odobrenje za rad ADRIATIC INVEST d.o.o. društvu za upravljanje
obveznim mirovinskim fondom, Agencija za nadzor mirovinskih fondova i
osiguranja (u daljnjem tekstu Agencija), donosi

## RJEŠENJE

1. Daje se odobrenje za promjenu imena tvrtke CROADRIA INVEST d.o.o.
društvu za upravljanje obveznim mirovinskim fondom u ADRIATIC INVEST d.o.o.
društvu za upravljanje obveznim mirovinskim fondom.

2. Daje se odobrenje za rad
ADRIATIC INVEST d.o.o društvu za upravljanje obveznim mirovinskim fondom.

3. Daje se odobrenje ADRIATIC INVEST d.o.o. društvu za upravljanje
obveznim mirovinskim fondom za izbor banke skrbnika HYPO-ALPE-ADRIA-BANK d.d.
Zagreb.

Obrazloženje

Prije podnošenja zahtjeva odobrenja za rad osnivač CROADRIA INVEST
d.o.o. društva za upravljanje obveznim mirovinskim fondom izvijestio je
podneskom od 25. listopada 2001. godine Agenciju o promjeni imena u ADRIATIC
INVEST d.o.o društva za upravljanje obveznim mirovinskim fondom, što su i
dokazali Rješenjem Trgovačkog suda u Zagrebu broj: Tt - 01/5431-2, u kojem je u
sudski registar tog suda upisan naziv tvrtke ADRIATIC INVEST društvo s
ograničenom odgovornošću za upravljanje obveznim mirovinskim fondom.

ADRIATIC INVEST d.o.o.
društvo za upravljanje obveznim mirovinskim fondom podnijelo je 31. listopada
2001. zahtjev za odobrenje za rad. Uz zahtjev su priložili:

– Primjerke zadnje verzije
dokumenata za autorizaciju,

– Statut »Plavi obvezni
mirovinski fond,

– Ugovor s bankom skrbnikom
HYPO-ALPE-ADRIA-BANK d.d. Zagreb,

– Informacije o banci
skrbniku,

– Procjenu dinamike upisa
broja članova mirovinskog fonda u prve dvije godine,

– Rješenje Trgovačkog suda u
Zagrebu broj Tt - 01/01/5431-2,

– Citiranu Izjavu o promjeni
imena.

Postupajući sukladno odredbi
čl. 27. Zakona, Savjet je na sjednici održanoj 5. studenoga 2001. utvrdio da je
zahtjev osnovan, pa je primjenom odredbe čl. 95. istog odlučeno kao u toč. 1.
izrijeke ovog Rješenja.

Na istoj sjednici Savjeta
odobren je izbor banke skrbnika HYPO-ALPE-ADRIA-BANK d.d. nad imovinom
mirovinskog fonda ADRIATIC INVEST d.o.o. društva za upravljanje obveznim
mirovinskim fondom, te Ugovor o skrbništvu nad imovinom fonda, pa je primjenom
odredbe članka 79. stavka 3. gore citiranog Zakona, odlučeno kao u toč. 2.
izrijeke ovog Rješenja.

UPUTA O PRAVNOM LIJEKU:

Rješenje je konačno. Protiv ovog Rješenja nezadovoljna stranka može
pokrenuti upravni spor u roku od 30 dana od dana dostave istog.

Klasa: UP/I 034-04/01-01/71
Urbroj: 383-01-01-2
Zagreb, 5. studenoga 2001.

Ravnatelj
**dr. sc. Dragan Kovačević**, v. r.

Rješenje, NN 115/2001-1923